29 ነሓሰ 2018 ምንጪ ስእሊ, ኣበዶምን ኣብርሃምን ኣብ ዝሓለፈ ወሱናት ኣዋርሕ ኣብ ሞንጎ ኤርትራን ኢትዮጵያን ብዝተኻየደ መስርሕ ሰላም ኣብ ወሽጢ ዓዲ ዝርከብ ህዝቢ ኤርትራ ብሩህ ተስፋ ከማዕዱ ጀሚሩ ኣሎ። መስርሕ ሰላም ኢትዮ-ኤርትራ ነቲ ቀንዲ ጉዳያት ይጎሲ ስለዘሎ ዝፈጠሮ ሻቅሎትን ናይ መጻኢ ውሕስነቱን ብስግኣት ዝርእይዎ ግን ብዙሓት እዮም። ነቲ ኣብ ወሽጢ ዓዲ ክህሉ ዝነበሮ መሰላት፡ ሕግን ካልእ ንህዝቢ ዘድልዮ መሰረታዊ ጠለባት ምስ ኣይሰላም ኣይኵናት ሃዋህው ብምትሕሓዝ፡ ንተግባራውነቱ ክምኽነየሉ ስለዝጸንሐ ክኣ "ሕጂኸ እንታይ ዓገቶ?" ዝብል ሕቶ ብዙሓት የልዕልዎ ኣለዉ። ኣብ ዝሓለፈ ዓመታት "ብዘይሕጋዊ" ኣገባብ ካብ ኤርትራ ዝወጹ ብኣሽሓት ዝቁጸሩ መንእሰያት፡ መስርሕ ሰላም ኢትዮ-ኤርትራ እንተስ ብኣወንታ እንተስ ብኣሉታ ንስደታዊ ጉዕዞኦምን ናይ ዑቕባ ሕቶምን ክጸልዎ ከምዝኽእል ብምርዳእ ስክፍቶም የስምዑ ኣለዉ። መንግስቲ ኤርትራ ካብ ኤርትራ ዝወጽሉ ኣገባብ ብዘየገድስ ናብ ዓዶም ክምለሱ ንዝደልዩ ዜጋታቱ ሓንጎፋይ ኢሉ ከምዝቕበሎም ፕረዚደንት ኢሳይያስ ኣፈወርቂ'ውን ከይተረፈ ምስ ናይ ውሽጢ ሃገር ማዕከን ዜና ኣብ ዝገብሮ ቃለ መሕትት ክገልጽ ጸኒሑ እዩ። ቀሽን ፕሮፎሽናል ኣሰልጣኒ ኵዕሶ እግርን ጉዳይ ኢትዮ ኤርትራ፡ "ተሃዊኽካ ትደፍኦ ተደቢርካ ትሓፍሶ ከይኾነና" "እቲ ናይ ሰላም ተበግሶ ብናይ ሓደ ሰብ ጻዕሪ ጥራይ ኣይኰነን ተኸሲቱ" ቅድሚ ሕጂ ካብ ኤርትራ ብስግረ ዶብ ዝወጹ፡ ናብ ኤርትራ ክምለሱ ይኹኑ ጉዳያቶም ኣብ ኢምባሲታት ኤርትራ ንምስላጥ ናይ ጣዕሳ 'ፎርም' (ቅጥዒ) ከምዝመልኡ እዩ ዝፍለጥ። እዚ ዝፍርሙሉ ናይ ጣዕሳ ቅጥዒ፡ መንግስቲ ኤርትራ ኣብ ዝኾነ እዋን ናብ ረብሕኡ ከውዕሎ ክምዝኽእል ድማ ስክፍትኦም ይገልጹ። እሞ ሕጂኸ?
